ખાસ કરીને શ્રાવણ મહિનામાં ભગવાન શંકરને જળ અને દૂધ તેમજ બિલીપત્રો ચડાવવાથી મહાદેવ તેના ભક્તો ઉપર ખૂબ જ પ્રસન્ન થાય છે. ભગવાન શંકરને વિવિધ પ્રકારના અભિષેક કરવામાં આવે છે. જેમ કે, જળ, દૂધ, મધ, તલ, ચોખા, દહીં, પંચામૃત, બિલિપત્રો, મગની દાળ, ચણાની દાળ, મગ વગેરે વસ્તુઓ અર્પણ કરવામાં આવે છે. ખાસ કરીને ભગવાન શિવને જળનો અભિષેક સૌથી વધુ પ્રિય છે. મહાદેવના અભિષેક વખતે કેટલીક ખાસ બાબતોનું ધ્યાન રાખવું જોઇએ. જેમ કે, અભિષેક કરતી વખતે મહિલાઓએ છૂટા વાળ ન રાખવા જોઇએ. જ્યારે પુરૂષોએ પેન્ટની બદલે મુગટો કે પંચીયુ પહેરીને અભિષેક કરવો જ જોઇએ. તેમજ અભિષેક દરમ્યાન ભગવાનના શિવલિંગને સ્નાન કરાવતી વખતે હાથમાં પહેરેલી વીંટીંઓ પણ શિવલિંગને સ્પર્શવી ન જોઇએ. તેમજ અભિષેક માટેનું જળ અને તેમાં વાપરવા માટેની તમામ સામગ્રીઓ શુધ્ધ અને સાત્વિક હોવી જોઇએ.